DIE WÊRELD SAL NOOIT WEER DIESELFDE WEES NIE - Die geborteverhaal volgens Matteus (vervolg) - Jan van der Watt - www.bybelkennis.co.za
by Mitch Kalp · 25/08/2020
Herodusverhaal – oor die leierskap van Jesus
Matteus is die evangelie vir die Jode. Die Ou-Testamentiese aanhalings wys dus dat die profesieë van die Ou Testament in Jesus vervul is. Die God van die Ou Testament is dus die Een wat in Jesus aan die werk is, want wat Hy beloof het word daar waar.
Dit was vir die Jode nogal belangrik. Jesus het nie 'n nuwe godsdiens kom stig nie, maar is die voorsetting van die pad wat God met sy volk wil loop. Waar Jesus nou is, is God teenwoordig. 'n Mens besef eers hoe groot die krisis vir die Jode moes wees as jy besef dat die Jode wat Jesus verwerp het, eintlik volgens die boodskap God verwerp het en nie meer sy volk was nie. Dit bring ons by die volgende belangrike saak.
Die geboorteverhaal weerspieël eintlik die latere lewe van Jesus. Hy is Immanuel, God by ons, die leier wat voorspel is (1:23; 2:6) maar soos Herodus Hom wil doodmaak en inderdaad kinders, so gaan die werklikheid van die sonde, die haat en geweld, Jesus se lewe ook omvou. Jesus het nie in 'n perfekte wêreld gekom nie, maar juis daarom het Hy gekom. Om die geweld van die sonde van die wêreld weg te neem en vrede te bring (1:21).
Die kersverhaal van Jesus in Matteus is nie "mooi" nie; dit is geweldadig; maar dit illustreer ook waar die enigste hoop in so wêreld lê. By die een wat ons van ons sondes verlos omdat Hy God na ons toe bring in so wêreld.